Меркур Шпіль-Арэна

«Меркур Шпіль-Арэна» (, да чэрвеня 2009 года — «ЛТУ Арэна», да 2 жніўня 2018 года — «Эспрыт Арэна») — шматфункцыянальны стадыён у Дзюсельдорфе, Германія, хатняя арэна футбольнага клуба «Фартуна» .

Будаўніцтва было пачата ў 2002 годзе недалёка ад берага Рэйна на месцы старога «Рэйнштадыёна» і было завершана ў 2004 годзе. Першы матч на стадыёне прайшоў 10 верасня 2004 года, «Фартуна» абыграла берлінскі «Уніён» (2:0). Кошт пабудовы склаў 218 мільёнаў еўра. Носіць назву вытворцы адзення Esprit (адна са штаб-кватэр гэтага холдынгу размешчана ў Ратынгене за 12 км ад Дзюсельдорфа).

 Гісторыя 
Стадыён першапачаткова ўмяшчаў 51 500 гледачоў, але летам 2010 года некаторыя сядзячыя месцы былі заменены на стаячыя і зараз умяшчальнасць на футбольных матчах складае 54 600 месцаў (з іх каля 10 000 стаячых). На міжнародных матчах умяшчальнасць складае 51 500 месцаў. На канцэртах стадыён можа змясціць да 66 500 гледачоў. Стадыён мае навес над трыбунамі і рассоўны дах над гульнявым полем. Адмысловая сістэма падагрэву поля дазваляе праводзіць розныя падзеі ў разгар зімы.

Стадыён не прымаў матчы чэмпіянату свету 2006 года ў Германіі, аднак на арэне праводзіліся некаторыя міжнародныя матчы зборных. Зборная Германіі гуляла тут з Аргенцінай (2005, 2014), Швейцарыяй (2007), Нарвегіяй (2009), Бельгіяй (2011) і Іспаніяй (2018). Таксама на стадыёне два таварыскія матчы правяла зборная Партугаліі: супраць Саудаўскай Аравіі (2006) і Грэцыі (2008).

Да 2007 года на стадыёне таксама праводзіла свае хатнія матчы каманда па амерыканскім футболе «Рэйн Файр» з лігі NFL Europe да таго як каманда і ліга былі расфарміраваны.

Са студзеня 2009 года і да заканчэння сезона 2008/09 на гэтым стадыёне праводзіў свае дамашнія матчы і леверкузенскі «Баер 04» (у сувязі з рэканструкцыяй уласнай арэны).

У лістападзе 2010 года і ў снежні 2011 года на стадыёне праходзіла Гонка чэмпіёнаў, у якой удзельнічалі такія зоркі аўта- і мотаспорту як Міхаэль Шумахер, Себасцьен Лёб, Себасцьян Фетэль, Ален Прост, Джэнсан Батан, Дэвід Култхард, Мік Дуэн і іншыя.

Катэгорыя:Дзюсельдорф
Катэгорыя:Стадыёны Германіі